ভারতে এ-রকম পিটিয়ে হত্যাকাণ্ডের ইতিহাস বহু পূর্ব থেকেই আমরা দেখি, যদি দৃষ্টিপাত করি ১৯৪৭ সালের দাঙ্গার ইতিহাসে; তার পরে ভারতের রাজনৈতিক ইতিহাসের দিকে খেয়াল করলে। সাম্প্রতিক সময়েও যদি নজর দিই, তবে এই সাম্প্রদায়িক রাজনীতি ও সাম্প্রদায়িক হত্যাকাণ্ডের ইতিহাসটা ছোট হবে না। আর ক’দিন আগে, আসানসোলে যে হত্যাকাণ্ডটি ঘটে গেল তা তো গণতন্ত্র ও নয়া-উদারতাবাদের যুগে একটি বিস্মৃতপ্রায় কর্মপন্থারই পুনরুত্থান, তা বলার অপেক্ষা রাখে না। কিন্তু, কেউ কেউ মনে করতে পারে সেকুল্যার হিসেবে পরিচিত ভারতে কিভাবে এমন একটি হত্যাকাণ্ড ঘটতে পারে? তবে এটা যে ঘটতে পারে, অহরহ ঘটছে, এবং ঘটবে তা তো বলার অপেক্ষা রাখে না।